b'\n_START_ARTICLE_\nBogdan Filov\n_START_PARAGRAPH_\nBogdan Dimitrov Filov (10. huhtikuuta 1883 Stara Zagora \xe2\x80\x93 1. helmikuuta 1945 Sofia) oli bulgarialainen poliitikko, joka toimi toisen maailmansodan aikana Bulgarian p\xc3\xa4\xc3\xa4ministerin\xc3\xa4 1940\xe2\x80\x931943 sek\xc3\xa4 valtionhoitajakunnan johtajana 1943\xe2\x80\x931944. H\xc3\xa4n vei Bulgarian liittoon natsi-Saksan kanssa, jolloin siit\xc3\xa4 tuli yksi akselivalloista._NEWLINE_Filov oli alkuper\xc3\xa4iselt\xc3\xa4 koulutukseltaan arkeologi ja h\xc3\xa4n opiskeli ulkomailla eri yliopistoissa. H\xc3\xa4n suoritti vuonna 1912 ensimm\xc3\xa4isen\xc3\xa4 arkeologisia tutkimuksia Kabilen muinaiskaupungissa ja laati selvityksen Makedoniastal vuonna 1918 l\xc3\xb6ydetyn Trebeni\xc5\xa1tan muinaushautakohteen esineist\xc3\xa4. Filov toimi 1910\xe2\x80\x931920 Bulgarian kansallisen arkeologisen museon johtajana ja vuodesta 1920 arkeologian professorina Sofian yliopistossa. H\xc3\xa4n oli my\xc3\xb6s Bulgarian tiedeakatemian puheenjohtaja vuodesta 1937._NEWLINE_Tsaari Boris III nimitti saksalaismielisen\xc3\xa4 pidetyn Filovin Bulgarian p\xc3\xa4\xc3\xa4ministeriksi 15. helmikuuta 1940 Georgi Kjoseivanovin tilalle. Filov alkoi pian tiivist\xc3\xa4\xc3\xa4 Bulgarian suhteita Saksaan ja h\xc3\xb6llent\xc3\xa4\xc3\xa4 yhteyksi\xc3\xa4 l\xc3\xa4nteen, mutta Boriksen tahdosta Bulgaria pysyi aluksi puolueettomana ja torjui naapurimaidensa liittoehdotukset. Saksan painostuksesta Romania taipui syyskuussa 1940 Craiovan sopimukseen, jolla se luovutti Etel\xc3\xa4-Dobrudzhan takaisin Bulgarialle. Seuraavana kev\xc3\xa4\xc3\xa4n\xc3\xa4 Saksa painosti Bulgarian suostumaan liittolaisekseen, koska saksalaisten joukkojen oli kuljettava Bulgarian kautta voidakseen tehokkaasti hy\xc3\xb6k\xc3\xa4t\xc3\xa4 Kreikkaan. Filovin hallitus allekirjoitti kolmen vallan sopimuksen maaliskuussa 1941. Kaksi p\xc3\xa4iv\xc3\xa4\xc3\xa4 my\xc3\xb6hemmin saksalaiset joukot tulivat Bulgariaan, josta k\xc3\xa4sin ne hy\xc3\xb6kk\xc3\xa4siv\xc3\xa4t Jugoslaviaan ja Kreikkaan. Bulgaria miehitti n\xc3\xa4ilt\xc3\xa4 valtioilta vallatut Traakian ja Makedonian alueet, mutta kielt\xc3\xa4ytyi osallistumasta sotaan Neuvostoliittoa vastaan. Filovin hallitus luovutti vallattujen alueiden juutalaiset saksalaisille, mutta ei Bulgarian omia juutalaisia._NEWLINE_Tsaari Boris kuoli yll\xc3\xa4tt\xc3\xa4en elokuussa 1943, jolloin hallitsijaksi tuli h\xc3\xa4nen kuusivuotias poikansa Simeon II. Bulgariaan nimitettiin kolmihenkinen valtionhoitajakunta, jossa todellinen valta keskittyi Filoville. H\xc3\xa4n sai n\xc3\xa4in k\xc3\xa4yt\xc3\xa4nn\xc3\xb6ss\xc3\xa4 valtionp\xc3\xa4\xc3\xa4miehen vallan. Seuraavan vuoden ajan Bulgarian johto yritti l\xc3\xb6yt\xc3\xa4\xc3\xa4 keinon irottautua sodasta, kunnes syyskuun 1944 alussa Neuvostoliitto \xc3\xa4kisti julisti Bulgarialle sodan ja puna-armeijan joukot alkoivat vy\xc3\xb6ry\xc3\xa4 maahan. Viisi p\xc3\xa4iv\xc3\xa4\xc3\xa4 my\xc3\xb6hemmin, 9. syyskuuta, Bulgarian oppositio syrj\xc3\xa4ytti Filovin ja hallituksen verett\xc3\xb6m\xc3\xa4ss\xc3\xa4 vallankaappauksessa. My\xc3\xb6hemmin Filov ja joukko muita sota-ajan hallinnon edustajia tuomittiin kansantuomioistuimessa kuolemaan. H\xc3\xa4net teloitettiin ampumalla 1. helmikuuta 1945 ja haudattiin joukkohautaan.'